《大礼庆成》
宋代·张方平

飨帝精禋举，严亲广孝纯。祢宫增懿典，皇册荐威神。

宝殿斋居肃，琳房献礼陈。慨瞻清庙几，穆奠紫坛茵。

备乐嘉安曲，鸿仪显相臣。玉从丹禁出，路俨绣旂新。

瑞霭蒙天仗，祥风入帝宸。欢呼九州会，庆泽万方均。

有幸逢华旦，无谟翼至仁。但祈陪百礼，景扈越千春。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。